Jüdisches Museum der Schweiz
S Jüüdische Museum vo dr Schwiz befindet sich z Basel an dr Kornhuusgass 8.

Es zäigt dr rychi kulturelli und historischi Schatz vo de Juude in dr Schwiz. Rituelli Geegeständ mache s jüüdische Lääbe aaschaulig. Die jüüdischi Leer, s jüüdische Joor und s dääglige Lääbe wärde anhand vo Objekt daargstellt. Zum Bischbil het s e Saal, wo ganz dr jüüdische Hochzit gwidmet isch.

wie s entstanden isch 
Dr Beärdigungsveräin «Espérance» het d Iniziative zur Gründig vom ene Jüüdische Museum in dr Schwiz ergriffe, und ane 1966 isch s Museum z Basel ufdoo worde.

D Basis vo dr Sammlig si «Judaica» gsi, wo s Jüüdische Museum vom Schwizerische Museum für Volkskund (hüte Däil vom Museum vo de Kulture) übernoo het.

syni Sammlig 
Vo dr Gschicht vo de jüdische Gmeind z Basel git s Schriftstück, hebräischi Druck us Basler Druckereie us em 16. bis 19. Joorhundert und Graabstäi us de Frdhööf vo de zwäi middelalterlige jüüdische Basler Gmäinde.

E wichdigs Usstelligsguet si d Dokumänt und Objekt vom erste Zionistekongräss, wo in dr Rhiistadt stattgfunde het. Au d Zit vom Zwäite Wältchrieg isch dokumentiert.

Drzue het s Objekt us em Alterdum, zum Bischbil e röömische Menora-Ring us em 4. Joorhundert, wo mä im Joor 2001  z Kaiseraugst gfunde het, und Keramik us biblischer Zit. 

Reegelmässig tuet s Museum Sonderusstellige organisiere, wo s Wüsse über verschidnigi Beriich vom Juudedum ergänze und verdiefe.

S Museum organaisiert sit 1999 all Joor für d Schwiiz dr Europäisch Tag vo der Jüdische Kultur.

Lueg au 
 Museum z Basel

Litratuur 
 Simone Rosenkranz: Torawimpel, Würfel, bemalte Holzbrettchen und eine Viehschere. Die jüngsten Sammlungszugänge des Jüdischen Museums in einer Sonderausstellung. In: Schweizer Monatshefte. Zeitschrift für Politik Wirtschaft Kultur. Heft 11/12, November/Dezember 2006, S. 52f.

Weblingg 
 Wensite vom Jüdische Museum vo der Schweiz

Judetum i de Schwiz
Museum z Basel
Judedum (Basel)
Kulturguet vo nationaler Bedütig im Kanton Basel-Stadt